เตือนผู้ประกอบการระวังค่าบาทผันผวน
ธปท.ชี้ค่าเงินบาทช่วงนี้มีความผันผวนสูง เตือนผู้ประกอบการระมัดระวังความเสี่ยงมากขึ้น
11 พ.ค. 2554

ธปท.ชี้ค่าเงินบาทช่วงนี้มีความผันผวนสูง เตือนผู้ประกอบการระมัดระวังความเสี่ยงมากขึ้น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ต้องยอมรับว่าค่าเงินบาทช่วงนี้มีความผันผวนสูงขึ้นมาก โดยค่าความผันผวนช่วงนี้สูงกว่าเมื่อ2อาทิตย์ก่อน เห็นได้จากค่าเงินบาทเมื่อวานนี้ที่ระดับ30.20 บาทต่อเหรียญสหรัฐ วันนี้ปรับแข็งค่าขึ้นมาอยู่ที่ระดับ 30.06 บาทต่อเหรียญสหรัฐ ถือว่าปรับเร็วพอสมควร
"ตอนนี้เงินทุนยังไหลเข้าสุทธิ ค่าเงินบาทมีความผันผวน เพราะปัจจัยภายนอกมีผลกระทบเป็นหลัก ใครพูดอะไร ดอกเบี้ยประเทศไหนจะเป็นอย่างไรมีผลต่อเงินทุน ค่าเงินผันผวนสูงขึ้น" นางผ่องเพ็ญกล่าว
นางผ่องเพ็ญ กล่าวว่า ในภาวะเช่นนี้ผู้ประกอบการที่เกี่ยวข้องอัตราแลกเปลี่ยนต้องระมัดระวังความเสี่ยงมากขึ้น มีการรซื้อป้องกันความเสี่ยง โดยการส่งออกอาจจะขายฟอร์เวิดส์และน้ำเข้าอาจซื้อฟอร์เวิดส์ล่วงหน้ามากขึ้นเป็นต้น